**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՌԱՋԻՆ ՀԱՆՐԱՊԵՏՈՒԹՅԱՆ ՕՐՎԱ ԿԱՊԱԿՑՈՒԹՅԱՄԲ**

**Սիրելի՛ հայրենակիցներ, թալինցիներ,**

**Սրտանց շնորհավորում եմ բոլորիս Մայիսի 28-ի՝ 1-ին Հանրապետության տոնի կապակցությամբ։**

**1918 թվականի մայիսի 28-ին՝ Սարդարապատի, Բաշ Ապարանի և Ղարաքիլիսայի հերոսամարտերում տարած հաղթանակների արդյունքում, հռչակվեց Հայաստանի առաջին Հանրապետությունը և հայ ժողովուրդը կարողացավ վերակերտել իր պետականությունը՝ հաստատելով սեփական ճակատագիրն ինքնուրույն տնօրինելու անսասան կամքը։ Հայոց առաջին Հանրապետությունը դարձավ պատմական արդարության վերականգնում, մի ամբողջ ժողովրդի ոգու և տոկունության հաղթանակ։**

**Մայիսի 28-ը հպարտության, հիշողության և ազգային արժանապատվության օր է։ Այս տոնը միայն անցյալի փառավոր էջ չէ, այլև ապագայի ճանապարհային քարտեզ՝ մեզ պարտադրող լինել ուժեղ, միաբան և արժանավոր ժառանգորդները այն սերնդի, ովքեր իրենց արյամբ ազատագրեցին հայրենի հողը։ Այսօր՝ հպարտությամբ և խորին հարգանքով խոնարհվում ենք նրանց հիշատակի առաջ, ովքեր կերտեցին այդ հաղթական օրը։ Նրանք սերունդ են, որի վճռականության, նվիրումի և տեսլականով առաջնորդված քայլերի շնորհիվ մեր պատմության էջերում գրվեց «Հանրապետություն» բառը։**

**Թո՛ղ այս օրը նորից արթնացնի հավատը մեր հնարավորությունների նկատմամբ, ամրապնդի հավատարմությունն ազգային արժեքների հանդեպ և դառնա ազդակ՝ կերտելու խաղաղ, ապահով ու ինքնիշխան Հայաստան։**

**Շնորհավո՛ր տոնդ, Հայաստանի Հանրապետություն։**

**Շնորհավո´ր Մայիսի 28։**

***Սիրով և լավագույն մաղթանքներով՝***

***Թալին համայնքի ղեկավար՝ Տավրոս Սափեյան***